શહેરના નારોલ નજીક આવેલ સુએજ ફાર્મ પાસે અજાણી મુસ્લિમ મહિલાની લોહીથી લથપથ હાલતમાં મળી આવેલી લાશનો ભેદ દાણીલીમડા પોલીસે ગણતરીના કલાકોમાં ઉકેલી દેતાં એક રિક્ષા ડ્રાઇવરની ધરપકડ કરી છે. પત્નીની શંકા અને રોજે રોજના ઝઘડાથી બચવા માટે રિક્ષા ડ્રાઇવરે તેની મહિલા મિત્રની ચપ્પાના ઘાતકી ઘા ઝીંકીને હત્યા કરી હોવાનો ઘટસ્ફોટ થયો છે. મહિલાની હત્યા કર્યા બાદ તેની લાશને રિક્ષામાં રાખીને સુએજ ફાર્મ પાસે તેનો નિકાલ કર્યો હતો.